
B7‑0068/2012
Rezoluţia Parlamentului European referitoare la situaţia din Siria (2012/2543(RSP))

Parlamentul European,
–
având în vedere rezoluţiile sale anterioare referitoare la Siria,

–
având în vedere Decizia 2011/523/UE a Consiliului de suspendare parțială a aplicării Acordului de cooperare dintre Comunitatea Economică Europeană și Republica Arabă Siriană, Regulamentul nr. 36/2012/UE al Consiliului privind măsuri restrictive având în vedere situația din Siria şi Decizia 2012/37/PESC a Consiliului privind punerea în aplicare a Deciziei 2011/782/PESC privind măsuri restrictive împotriva Siriei,

–
având în vedere declaraţiile Vicepreşedintelui Comisiei/Înaltului Reprezentant al Uniunii pentru afaceri externe şi politica de securitate (VP/ÎR) referitoare la situaţia din Siria din 8 şi 31 iulie, din 1, 4, 18, 19, 23 şi 30 august, din 2 şi 23 septembrie, din 12 octombrie 2011, din 3 şi 28 noiembrie şi din 2 şi 13 decembrie 2011, precum şi cele din 11 şi 23 ianuarie şi din 1 şi 4 februarie 2012,

–
având în vedere Concluziile Consiliului referitoare la Siria din 18 iulie, 10 octombrie şi 1 decembrie 2011, precum şi cele din 23 ianuarie 2012,

–
având în vedere Comunicarea comună a Comisiei Europene şi a Înaltului Reprezentant din 25 mai 2011 către Parlamentul European, Consiliu, Comitetul Economic şi Social European şi Comitetul Regiunilor intitulată „Un răspuns nou în contextul schimbărilor din ţările vecine”,

–
având în vedere Rezoluţia Adunării Generale a ONU din 22 noiembrie 2011 cu privire la drepturile omului în Siria,

–
având în vedere declaraţia prezidenţială a Consiliului de Securitate al ONU din 3 august 2011,

–
având în vedere rezoluţia UNHCR cu privire la situaţia drepturilor omului în Republica Arabă Siriană din 2 decembrie 2011,

–
având în vedere Raportul Comisiei internaţionale independente de anchetă cu privire la Republica Arabă Siriană, prezentat UNHRC la 23 noiembrie 2011,

–
având în vedere Declaraţia universală a drepturilor omului din 1948,

–
având în vedere Pactul internaţional cu privire la drepturile civile şi politice (PIDCP) din 1966, la care Siria este parte semnatară,

–
având în vedere articolul 110 alineatul (2) din Regulamentul său de procedură,

A.
întrucât au trecut unsprezece luni marcate de tulburări continue şi de vărsare de sânge de la începutul demonstraţiilor de masă împotriva regimului sirian în martie 2011;

B.
întrucât ONU a încetat să furnizeze cifre estimative privind numărul persoanelor decedate în Siria ca urmare a intensificării violenţelor şi întrucât conform celor mai recente estimări ale ONU, din ianuarie, au fost ucise peste 5 400 de persoane, majoritatea civili, multe alte persoane fiind rănite; 

C.
întrucât misiunea de informare a Înaltului Comisar din 19 august a identificat dovezi cu privire la sute de execuţii sumare, utilizarea de muniţie de război împotriva protestatarilor, utilizarea masivă în cursul protestelor a lunetiştilor, detenţia şi torturarea persoanelor de toate vârstele, blocada oraşelor de către forţele de securitate şi distrugerea surselor de aprovizionare cu apă;

D.
întrucât cetăţenii Siriei fac obiectul unor arestări şi al unor încarcerări arbitrare, fără a fi judecaţi sau fiind judecaţi de un tribunal miliar şi întrucât nu există o autoritate judiciară independentă care să îi apere, nu există libertate de exprimare, iar dreptul de a demonstra nu este garantat prin lege;

E.
întrucât numeroase oraşe din Siria se află în continuare sub asediul forţelor comandate de guvern şi nu au acces la alimente, produse medicale sau mijloace de comunicare;

F.
întrucât, în pofida numeroaselor declaraţii publice prin care era promisă o reformă politică, preşedintele Bashar al-Assad nu a luat nicio măsură vizând punerea în aplicare a unor reforme specifice de natură să protejeze libertăţile publice şi independenţa judiciară şi să împiedice guvernul sirian să încalce drepturile omului; 

G.
întrucât guvernul sirian apelează la Curtea Supremă de Securitate de Stat (CSSS), o instanţă specială din afara sistemului judiciar penal obişnuit, pentru a judeca activiştii politici şi apărătorii drepturilor omului;

H.
întrucât Consiliul de Cooperare al Golfului va colabora cu autorităţile siriene pentru a demara tranziţia către alegeri libere şi către transferul puterii deţinute de preşedintele al-Assad;

I.
întrucât statele membre ale UE au convenit la 2 septembrie, 13 octombrie, 1 decembrie 2011 şi la 23 ianuarie 2012 impunerea de noi sancţiuni, pe lângă restricţiile aplicate deja Siriei;

J.
întrucât preşedintele al-Assad a ignorat nenumăratele apeluri ale comunităţii internaţionale de a pune capăt violenţelor abominabile din Siria;

K.
întrucât tulburările civile şi represiunea brutală a populaţiei de către autorităţile siriene ameninţă acum să arunce ţara într-un război civil care poate degenera, la rândul său, într-un conflict regional,

1.
condamnă decizia Chinei şi a Rusiei de a se opune celor mai recente încercări din cadrul Organizaţiei Naţiunilor Unite de a elabora o rezoluţie de condamnare a reprimării violente a protestelor antiguvernamentale din Siria; îşi exprimă dezamăgirea faţă de lipsa unui răspuns comun din partea Consiliului de Securitate al ONU cu privire la acţiunile brutale ale autorităţilor siriene şi îndeamnă comunitatea internaţională să dea dovadă de unitate în condamnarea reacţiei regimului sirian la demonstraţii;

2.
condamnă cu fermitate utilizarea violenţei de către toate părţile implicate din Siria;

3.
îşi exprimă regretul faţă de atacurile brutale ale regimului sirian asupra oraşului Homs; îndeamnă regimul sirian să retragă toate forţele armate siriene din provinciile şi oraşele din Siria; invită regimul sirian să permită accesul imediat şi necondiţionat al organizaţiilor pentru drepturile omului şi al persoanelor care lucrează în domeniul umanitar; subliniază că trebuie să se permită acordarea de asistenţă medicală persoanelor rănite în timpul violenţelor;

4.
salută spiritul de iniţiativă de care a data dovadă Liga Arabă în efortul de a pune capăt violenţelor abominabile din Siria; regretă suspendarea misiunii de observare a Ligii Arabe, precum şi faptul că regimul sirian nu a implementat pe deplin planul pentru pace convenit; salută noua iniţiativă a Ligii Arabe de a elabora un nou plan pentru pace şi îndeamnă regimul sirian să-l adopte şi să-l implementeze fără întârziere;

5
salută condamnarea regimului sirian de către Turcia şi Arabia Saudită, precum şi rolul Turciei în primirea refugiaţilor; regretă sprijinul acordat în continuare de Iran poziţiei intransigente a preşedintelui al-Assad şi reprimării brutale a cetăţenilor sirieni; 

6.
salută Concluziile Consiliului din 23 ianuarie şi sprijină impunerea de noi sancţiuni împotriva regimului sirian;

7.
insistă asupra faptului că este necesar ca guvernul din Siria să garanteze protecţia protestatarilor, să respecte dreptul acestora de a lua parte la demonstraţii paşnice şi să garanteze libertatea de exprimare; prin urmare, invită guvernul din Siria să renunţe imediat la folosirea forţei împotriva protestatarilor paşnici;

8.
ia act de faptul că preşedintele al-Assad, în calitate de conducător constituţional şi legal al statului sirian, poartă responsabilitatea supremă pentru toate acţiunile desfăşurate de forţele armate; adresează preşedintelui al-Assad îndemnul de a recunoaşte respingerea regimului său de către sirieni şi să renunţe la putere, în interesul Siriei şi al unităţii poporului sirian; 

9.
invită guvernul din Siria să demareze o anchetă independentă, eficientă şi transparentă cu privire la acţiunile forţelor de securitate, îndeosebi cu privire la activităţile fratelui preşedintelui, aflat în fruntea forţelor speciale, şi să îi tragă la răspundere pe toţi membrii forţelor de securitate care au tras sau au ordonat să se tragă cu muniţie de război asupra protestatarilor neînarmaţi;

10.
îşi exprimă îngrijorarea cu privire la relatările privind prezenţa printre protestatari a unor forţe islamiste înarmate cu arme de contrabandă, care lansează îndemnuri la jihad şi trag în forţele de securitate, situaţie care poate duce la izbucnirea unui război civil cu caracter sectar; 

11.
invită guvernul sirian să înceteze arestările şi detenţiile arbitrare ale activiştilor politici, ale apărătorilor drepturilor omului şi ale jurnaliştilor şi să elibereze toţi prizonierii de conştiinţă; invită autorităţile din Siria să răspundă în mod public cu privire la toate persoanele ucise, rănite sau date dispărute; 

12.
îşi exprimă profunda îngrijorare cu privire la faptul că actele de intimidare ale autorităţilor siriene s-ar putea răsfrânge asupra activiştilor din opoziţie aflaţi în exil; 

13.
solicită desfăşurarea unui dialog deschis şi paşnic între guvernul din Siria şi poporul sirian; îndeamnă cu insistenţă guvernul sirian să îşi onoreze angajamentele şi să implementeze fără întârziere reforme democratice, respectând pe deplin minorităţile; 

14.
încredinţează Preşedintelui sarcina de a transmite prezenta rezoluţie Consiliului, Comisiei, Înaltului Reprezentant al Uniunii pentru afaceri externe şi politica de securitate, guvernelor şi parlamentelor statelor membre, Consiliului Suprem al Forţelor Armate al Egiptului şi Secretarului General al Ligii Arabe, precum şi guvernului şi parlamentului Republicii Arabe Siriene.

